b'\n_START_ARTICLE_\nParametri (tietotekniikka)\n_START_PARAGRAPH_\nParametri tai argumentti tarkoittaa tietotekniikassa ohjelmalle tai komentojonotiedostolle k\xc3\xa4ynnistyksen yhteydess\xc3\xa4 v\xc3\xa4litett\xc3\xa4vi\xc3\xa4 tietoja, sek\xc3\xa4 ohjelmoinnissa funktiolle tai k\xc3\xa4skylle v\xc3\xa4litett\xc3\xa4vi\xc3\xa4 tietoja._NEWLINE_Tiukemmin m\xc3\xa4\xc3\xa4riteltyn\xc3\xa4 aliohjelmaa kutsuttaessa tietoja kutsutaan argumenteiksi ja aliohjelman sis\xc3\xa4ll\xc3\xa4 tietoja kutsutaan parametreiksi. Argumenttien/parametrien lukum\xc3\xa4\xc3\xa4r\xc3\xa4lle on olemassa termi ariteetti._NEWLINE_Ohjelmille v\xc3\xa4litett\xc3\xa4v\xc3\xa4t parametrit ilmoitetaan seuraavasti: ohjelma.exe [parametri1 [parametri2...]]. Kun Windowsin k\xc3\xa4ytt\xc3\xb6liittym\xc3\xa4ss\xc3\xa4 tai muissa graafisissa k\xc3\xa4ytt\xc3\xb6liittymiss\xc3\xa4 tiedosto vedet\xc3\xa4\xc3\xa4n ohjelman p\xc3\xa4\xc3\xa4lle, parametrit m\xc3\xa4\xc3\xa4rittyv\xc3\xa4t seuraavasti: ohjelma.exe "tiedosto1" ["tiedosto2"...]_NEWLINE_Ohjelmoinnissa funktion tai aliohjelman parametrit ilmoitetaan yleens\xc3\xa4 sulkeissa pilkuilla erotettuina: funktio(parametri1[, parametri2...]). Joissakin BASIC-kieliss\xc3\xa4 aliohjelmien (SUB), jotka eiv\xc3\xa4t palauta arvoa, parametrit ilmoitetaan ilman sulkeita: aliohjelma parametri1 [, parametri2...]. Funktioiden parametrit ilmoitetaan kuten yleens\xc3\xa4kin._NEWLINE_Komentojonotiedostoissa (esim. .BAT) parametrit ilmoitetaan ilman pilkkua: k\xc3\xa4sky parametri1 [parametri2...]_NEWLINE_Parametreilla ja argumenteilla on my\xc3\xb6s merkitysero: Parametri-nimityst\xc3\xa4 k\xc3\xa4ytet\xc3\xa4\xc3\xa4n funktion m\xc3\xa4\xc3\xa4rittelyss\xc3\xa4. Argumentti-nimitys taas on k\xc3\xa4yt\xc3\xb6ss\xc3\xa4 silloin kun funktiota kutsutaan._NEWLINE_My\xc3\xb6s verkkosivujen navigointi tapahtuu antamalla eri parametreja sivuille. Parametrit eritell\xc3\xa4\xc3\xa4n kysymysmerkill\xc3\xa4 (?), jonka j\xc3\xa4lkeen tulee parametrin arvo ?sivu=etusivu&osio=yhteystiedot. Useampi arvo erotetaan merkill\xc3\xa4 "&". Esimerkiksi:_NEWLINE_http://www.example.net/profiili.html?profiili_id=38300_NEWLINE_Koska verkkosivujen parametrit ovat t\xc3\xa4ysin k\xc3\xa4ytt\xc3\xa4j\xc3\xa4n muokattavissa, sy\xc3\xb6tetyt arvot tulee aina tarkastaa ja suojata.'